RWI คว้าออเดอร์ลวดเหล็กสร้างรถไฟความเร็วสูง 500 ตัน ดันยอดขายปีนี้โต 15% แตะ 4.4 หมื่นตัน
RWI คว้าออเดอร์ลวดเหล็กสร้างรถไฟความเร็วสูง โครงการความร่วมมือระหว่างรัฐบาลไทย-สาธารณรัฐประชาชนจีน จำนวน 500 ตัน ดันยอดขายปีนี้โต 15% แตะ 4.4 หมื่นตัน
28 มี.ค. 2562

นายอุดม ตั้งเดชธีรชัย ผู้อำนวยการฝ่ายขายและการตลาด บริษัท ระยองไวร์ อินดัสตรีส์ จำกัด (มหาชน) หรือ RWI เปิดเผยว่า บริษัทได้รับออเดอร์ลวดเหล็กแรงดึงสูง ล็อตแรก จำนวน 500 ตัน ที่จะใช้ในการก่อสร้างงานรถไฟความเร็วสูง ระยะ 11 กม. แรก ซึ่งเป็นโครงการความร่วมมือระหว่างรัฐบาลไทยและรัฐบาลสาธารณรัฐประชาชนจีน ในการพัฒนาระบบรถไฟความเร็วสูงเชื่อมโยงภูมิภาค เส้นทางกรุงเทพมหานคร – หนองคาย (ระยะทางรวม 870 กม.) ช่วงแรกของการก่อสร้างจะเริ่มจากช่วง กรุงเทพมหานคร – นครราชสีมา ระยะทางประมาณ 253 กม. โดยมีกำหนดส่งมอบแล้วตั้งแต่เดือนนี้เป็นต้นไป
นอกจากนี้ยังมีโครงการก่อสร้างขนาดใหญ่ ที่เป็นโครงสร้างพื้นฐานสำคัญ และต้องเริ่มเดินหน้านับจากนี้ อาทิ โครงการรถไฟฟ้าสายสีม่วง (เตาปูน–ราษฎร์บูรณะ) และ รถไฟฟ้าสายสีส้มตะวันตก (ศูนย์วัฒนธรรม–บางขุนนนท์) ที่จะมีการประมูลภายในช่วงต้นปี และจะเริ่มก่อสร้างได้ในช่วงครึ่งหลังของปี 2562 ซึ่งจะหนุนให้ยอดขายปีนี้เติบโตตามที่วางแผนไว้กว่า 15% โดยในปี 2562 คาดว่าจะมียอดขายรวมกว่า 44,000 ตัน
ทั้งนี้ ปริมาณการขายรวมจะเพิ่มขึ้นจากยอดขายในประเทศ และมียอดการสั่งซื้อจากต่างประเทศอย่างต่อเนื่อง ทั้งในเอเชียและยุโรป ส่วนยอดส่งออกไปยังประเทศแถบยุโรป จะมีสัดส่วนเพิ่มขึ้นถึง 50% ของยอดส่งออกรวม โดยผลิตภัณฑ์ของ RWI ได้รับการยอมรับตามมาตรฐาน British Standard (BS) ในประเทศอังกฤษและ มาตรฐาน Gosstandart (GOST) ในรัสเซียอีกด้วย
อย่างไรก็ดีบริษัทคาดว่าจะได้รับผลดีจากปัญหาความสัมพันธ์ระหว่างจีนกับสหรัฐ โดยล่าสุดมีบริษัทขนาดใหญ่ในประเทศจีน ทั้งผู้ผลิตลวดและผู้ผลิตวัตถุดิบ มาหารือเพื่อเป็นพันธมิตรทั้งในด้านการผลิตเพื่อส่งออก และมีข้อเสนอที่ดีด้านการขายวัตถุดิบให้กับบริษัทอีกด้วย ซึ่งจะส่งผลดีด้านต้นทุนทั้งในด้านวัตถุดิบและปริมาณการผลิตที่มากขึ้นกว่าเดิมได้